Papersnake/gushiwen huggingface dataset:
吕
许景衡（宋代）

六年不见故园花，每到花时只自嗟。多谢故人分国艳，尚怜羁旅惜春华。

芳菲仙圃烘初日，冷落书窗照暮霞。谁道无情便无恨，祇应也学我思家。
道山诸丈置酒饮饯秀野园以诗谢别
程公许（宋代）

去国飘然一障乘，都门祖账集华簪。
黄梅未雨热如沸，白葛不华凉满补救。
江国颇堪千里寄，蓬山遥想五云深。
论思禁闼须公等，肯念交盟数寄音。
自端州载嘉鱼归舂山草堂 其一
屈大均（明代）

昔慕嘉鱼美，名传小雅篇。岂知吾越有，得奉老亲前。

三日微茫路，双盘泼剌鲜。白头迟下箸，念父在黄泉。
秋江
齐己（唐代）

两岸山青映，中流一棹声。
远无风浪动，正向夕阳横。
岛屿蝉分宿，沙洲客独行。
浩然心自合，何必濯吾缨。
送俞司空西湖奉使亲藩
林俊（明代）

海日扶桑动晓晴，两班环佩肃鞭声。传来宝册宣新制，捧出银鞭遣上卿。

褰幰五云高处望，过家双节画中行。礼成定与春齐到，真主垂衣业太平。
寻裴处士
孟浩然（唐代）

涉水更登陆，所向皆清贞。
寒草不藏径，灵峰知有人。
悠哉炼金客，独与烟霞亲。
曾是欲轻举，谁言空隐沦。
远心寄白日，华发回青春。
对此钦胜事，胡为劳我身。
龙潭
沈辽（宋代）

潭中有龙不可见，但见瀑水从天来。我欲垂钩畏血指，却上北岭听奔雷。
复雪二首 其一
刘敞（宋代）

十日三雨雪，同阴坐朝昏。幽人感岁晚，更觉日月奔。

劲风西北来，轰哮动乾坤。中州山昆墟，四彻皆玙璠。

鸿雁游可哀，竹柏生仅存。念此使心悲，何时见阳春。

志士则憔悴，薄俗安足论。乡里狐貉儿，反怪天正温。
和林成之五题·客来
苏颂（宋代）

有客过我门，开颜喜相见。
贫居何以待，案上书千卷。
高论到古人，终日自忘倦。
非同豪富家，丝竹留饮宴。
严陵钓台下作
权德舆（唐代）

绝顶耸苍翠，清湍石磷磷。先生晦其中，天子不得臣。

心灵栖颢气，缨冕犹缁尘。不乐禁中卧，却归江上春。

潜驱东汉风，日使薄者醇。焉用佐天子，特此报故人。

人知大贤心，不独私其身。弛张有深致，耕钓陶天真。

奈何清风后，扰扰论屈伸。交情同市道，利欲相纷纶。

我行访遗台，仰古怀逸民。矰缴鸿鹄远，雪霜松桂新。

江流去不穷，山色凌秋旻.人世自今古，清辉照无垠。
自开江归依山结茅以居偶成长句
冯时行（宋代）

酒腐於爵肉腐俎，担石之储我何有。
陆居无屋江无船。谁人乞与买山钱。
大梁千里森寒玉，琼茅桂栋营山麓。
云涵雨沐谢天公，苦为贫人养黄犊。
秋衣更续溪芙蓉，蝉腹龟肠欲御风。
戏遣冰怀搜老语，食无烟火更玲珑。
铜臭钱鸣总无恶，更换清贫终不诺。
浊不能堪饥可忍，木强须撩天一哂。
谒李忠简公祠
陈三俊（明代）

岭表沧桑不计年，珠江风景故依然。孤忠节气知能几，一代文章孰敢先。

御榻抗言如尚在，梅花诗句至今传。惭余后学抠衣日，想像高标海国前。
夏日龙井书事 其一
释道潜（宋代）

翠枥高萝结昼阴，骄阳无地迫吾身。石崖细听红泉落，林果初尝碧奈新。

挥麈已欣从惠远，谈经终恨少遗民。何时暂著登山屐，来岸乌纱漉酒巾。
春前一日雪
施枢（宋代）

历头只有今朝腊，犹雨霏霙满太虚。
六出试妆梅欲妒，万花飘絮柳难如。
云凝惨送玄冥旆，风舞欢迎青帝车。
始信春工多富贵，便堆白玉满前除。
大夫松
王奕（元代）

立身地位本清寒，下界虚明孰敢干。
惊驾不因风雨恶，到头犹守旧苍官。
雨中过王安之所带不谒以诗寄之
司马光（宋代）

万木含凉雨，驱马有馀清。长街带短芜，旧潦骈新蓱。

高斋彼谁带，雅尚推名卿。污亭虽地卑，蹑屐未妨行。

野服踞藜床，萧散临前楹。纂纂枣林繁，欣欣药畹荣。

过门不敢叩，自视惭冠缨。
自合浦还清湘寄虚中弟
陈瓘（宋代）

行彻天涯万里山，月明方照海珠还。
瘴乡来往浑閒事，聊为清湘一破颜。
读宛陵先生历览昔贤皆泯泯寻思鲁叟自波波 其一
陈献章（明代）

几上凝尘封玉轸，南风不入琵琶引。仲由言志夫子哂，当泯泯时须泯泯。
次韵李袁州绝句七首 其六
赵蕃（宋代）

先生对宅投金濑，林壑要从东野分。便觅馀閒访吾舅，郊居赋就比凌云。
厓山吊古
赵崇经（明代）

故陵风雨怨啼鹃，春暮登临意怅然。白日乾坤成魍魉，青山宫怅锁云烟。

松阴寂寞旌旗冷，草色凄迷俎豆悬。久矣腥尘迅扫尽，厓门争好对鸥眠。
丙申岁诗
元和举子（唐代）

元和天子丙申年，三十三人同得仙。

袍似烂银文似锦，相将白日上青天。
赠功甫
袁陟（宋代）

方山忆共汎金船，屈指于今五六年。风送梨花吹醉面，月和溪水上归鞯。

浮生聚散应难料，末路穷通尽偶然。欲问故人牢落事，鹿裘深入白云眠。
与岳麓范老
释慧空（宋代）

闽蜀限西南，中有同风句。今年台雁行，一笑果相遇。

朝饭灵峰泉，暮宿中岩寺。常恐溪涨时，阿师截流去。
宝峰僧楼看沈启南画因怀画中诗人存殁
刘英（明代）

寻僧重上宝峰楼，对景兴怀不自由。
东海伤心诸老散，西湖回首十年游。
摩挲旧画题新句，惭愧青山对白头。
空负梨花一尊酒，无人共载木兰舟。
郊庙歌辞。享太庙乐章。懿宗室舞
萧仿（唐代）

圣祚无疆，庆传乐章。金枝繁茂，玉叶延长。

海渎常晏，波涛不扬。汪汪美化，垂范今王。
闻子由瘦?儋耳至难得肉食?
苏轼（宋代）

五日一见花猪肉，十日一遇黄鸡粥。
土人顿顿食署芋，荐以薰鼠烧蝙蝠。
旧闻蜜唧尝呕吐，稍近虾蟆缘习俗。
十年京国厌肥羜，日日烝花压红玉。
従来此腹负将军，今者固宜安脱粟。
?俗谚云：大将军食饱扪腹而叹曰：我不负汝。
左右曰：将军固不负此腹，此腹负将军，未尝出少智虑也。
?人言天下无正味，蝍蛆未遽贤麋鹿。
海康别驾复何为，帽宽带落惊僮仆。
相看会作两臞仙，还乡定可骑黄鹄。
金刚随机无尽颂·一相无相分第九
释印肃（宋代）

牧童真可乐，摘草吹画角。
撒手抚牛身，鼻孔难措索。
偈一百二十首 其十一
释怀深（宋代）

衲僧不用看他灯，自有从前一盏明。坏衲蒙头面壁坐，灵光射破铁围城。
游大隋山
郭印（宋代）

我闻大隋名，梦寐犹记录。
得檄天彭道，喜气和可掬。
出城六十里，崎岖转江曲。
山门忽斗上，危步依筇竹。
崩石带烟云，异草罗涧谷。
寂鸟下窥人，累猿时挂木。
路穷才见寺，金碧焕双目。
祖师古定光，灯冷无人续。
开公生异世，大事如付嘱。
僧言山长阴，朝暮云容蹙。
兹辰为我晴，叠岫堆浓绿。
虚阁倚秋风，一洗尘土俗。
举手揖丹景，横身跨白鹿。
十年劳问讯，亲到心始足。
坐久烛渐微，借榻云间宿。
山寒寐不成，窗外泉鸣玉。
送阆州驻泊荆供奉
梅尧臣（宋代）

青天不可上，蜀道未尝行。
每说褒斜险，唯闻猿鸟声。
去为千里客，自握一方兵。
所重恩威立，无将远戍轻。
和李生九日二首
胡寅（宋代）

节物休惊木叶催，相逢佳节兴悠哉。
尊如北海聊同醉，菊傍东篱也自开。
乌帽任教吹脱落，紫萸仍得看徘徊。
诸君合有登高赋，为继当年戏马台。
次七道沟旅店壁上无名氏诗原韵
苏履吉（清代）

七年奔走玉关西，到处飞鸿印雪泥。似我性情虽喜咏，伤人言雪莫漫题。

诗存忠厚饶相赏，事涉矜狂转自迷。路柳依依随意绿，春来好听早莺啼。
偈三首
释道如（宋代）

欲渡巨少，必假方舟。
橹棹俱全，风帆两便。
夜观星月，昼视云山。
万里之遥，一瞬可到。
人心尽畏波涛险，未必被涛险似心。
次韵黔阳王令诗五绝句
项安世（宋代）

骊珠一百二十六，落纸轻圆字字同。
怪得春来全少雨，烟云都在锦囊中。
乡校颂
陆淞（宋代）

维乡有校，示民有知。
教始豫逊，迪于训彝，
维风化是裨。
晚晴二首
赵蕃（宋代）

空山草木固能长，迩日曾经剪伐荒。
一笑为渠成解说，政防妨我步斜阳。
出金陵
王安石（宋代）

白石冈头草木深，春风相与散衣襟。
浮云映郭留佳气，飞鸟随人作好音。
禅人写真请赞 其十一
释昙华（宋代）

身心一如，身外无馀。不愿成佛，亦非凡夫。甘作上牢漆桶，无心计较锱铢。

万古银山铁壁，更没者也之乎。是则活埋老僧，不是则打杀昙慧。

暗透两重牢关，烈焰不藏蚊蚋。
春阴
刘敞（宋代）

楚山春阴谁复数，朝朝出云暮暮雨。高唐恍惚信有神，晦明代谢今犹古。

蜀江渺渺水东流，苦雾凄雨翻似秋。日月高悬不可遇，眼看卑湿令人愁。
括苍石门瀑布
戴复古（宋代）

少泊石门观瀑布，明知是水却疑非。
乱抛雪玉从天下，散作云烟到地飞。
夜听萧萧洗尘梦，风吹细细湿人衣。
谢公蜡屐经行处，闻有留题在翠微。
次韵黄鲁直赤目
苏轼（宋代）

诵诗得非子夏学，紬史正作丘明书。
天公戏人亦薄相，略遣幻医生明珠。
赖君年来屏鲜腴，百千灯光同一如。
书成自写蝇头表，端就君王觅镜湖。
游洞庭湖
张说（唐代）

平湖晓望分，仙峤气氛氲。鼓枻乘清渚，寻峰弄白云。

江寒天一色，日静水重纹。树坐参猿啸，沙行入鹭群。

缘源斑筱密，罥径绿萝纷。洞穴传虚应，枫林觉自熏。

双童有灵药，愿取献明君。
采莲归
王樵（明代）

停把木兰桡，随风度画桥。夕阳低绿水，鱼跃出银刀。
清平乐·夜发香港
朱孝臧（清代）

舷灯渐灭，沙动荒荒月。极目天低无去鹘，何处中原一发？
江湖息影初程，舵楼一笛风生。不信狂涛东驶，蛟龙偶语分明。
至後入城道中杂兴十首
杨万里（宋代）

山路肩舆倦仆夫，家兄为我酒频沽。
卖薪人散知城近，啼柳乌忙觉日脯。
晚归
吴沆（宋代）

夕阳西欲没，宛转山气昏。
独逝颇无累，时欣暗经林。
栖鸟未稳集，归马无奔声。
恍忽自得意，兴来谁与言。
舟中遣闷
林光（明代）

五日维舟傍涨沙，刚风吹落冻云斜。琵琶厌聒苏州曲，虾眼新云雪水茶。

谩拨红炉披败絮，拟沽村酒到谁家。年光便作匆匆别，不候东君管物华。
玉楼春 其三
陈允平（宋代）

万花丛底曾抬目。澹雅梳妆娇已足。夜来鹦鹉梦中人，春去琵琶江上曲。

双鸾碧重钗头玉。裙曳湘罗浮浅绿。东风一醉买蛾眉，为拚明珠三万斛。
送秦司徒致政
严嵩（明代）

履声长听殿东墀，祖席春明是别时。去国二贤舆论惜，登庸八座大名垂。

云霄路隔冥鸿远，江渚情牵碧草思。莫谓东山成稳卧，苍生应有谢公期。
江花四首 其四
彭汝砺（宋代）

花丽水疑染，水清花欲燃。沧浪无限意，好在钓渔船。
放言
钱聚瀛（清代）

白云出没山之巅，中有仙客如枯禅。眸子炯炯衣蹁跹，粲然启齿呼我前。

我憎凡俗再稽首，仙人隔云更招手。呼尔来，勿尔咎，海边明月难常圆，仙子岂无尘中缘。

今来适尔谪数满，携尔且住沧海边。充肠鱼肉应厌饫，药苗芝草常新鲜。

人间浊酒那可饮，何如山中一勺飞来泉？荆山之鼎，紫金之丹，授尔宝诀能延年。

丹成服食皆神仙，翻然驾鹤冲高天。不知天阙近，但觉天风寒。

两行天乐遥相引，调笙握管乘青鸾。下窥尘世在何所，黄云白雾交漫漫。

下臣有一语，愿得上帝然。不作朱门之贵客，愿作蓬莱之云烟。
拟唐塞下曲九首 其五
李昌祺（明代）

久在边城里，风霜不可论。六亲皆骨朽，百战偶身存。

烽燧连天暗，沙尘惮日昏。征人家万里，谁吊国殇魂。
同河中府签判刘状元廷
刘敞（宋代）

平舒道上望诸峰，翠出浮云几万重。过客仍迷五里雾，真人与致二茅龙。
十五夜抵建宁通都桥玩月
徐渭（明代）

城西日暮泊行船，起向长桥见月圆。渐上远烟浮草际，忽依高阁堕檐前。

坐当林树看乌绕，望入银河与木连。久欲乘槎问天上，几回津路渺无边。
题信贞妇高柳鸣蝉画扇
汪中（清代）

承露无□，扬风有声。□□解化，称此怀清。
大海洞天留题
龙友（宋代）

每见杭人说洞霄，恨无双翼兴飘飘。
恍观石势如蟠兽，静听泉声若春韶。
既想洞天多窈妙，更知仙境绝尘嚣。
官游到此劳人甚，准拟时来酌一瓢。
贺新郎
马子严（宋代）

客里伤春浅。问今年梅蕊，因甚化工不管。陌上芳尘行处满。可计天涯近远。见说道、迷楼左畔。一似江南先得暖。向何郎、庭下都寻偏。辜负了，看花眼。

古来好物难为伴。只琼花一种，传来仙苑。独许扬州作珍产。便胜了、千千万万。又却待、东风吹绽。自昔闻名今见面。数归期、屈指家山晚。归去说，也稀罕。
寄范季随
范季随父（宋代）

万里投殊俗，余生老一丘。
常怜子之秀，能慰此生愁。
只欲连墙住，胡为下邑留。
黄尘诗思尽，乞与四山秋。
题郭侍郎亲仁里幽居
姚合（唐代）

入门尘外思，苔径药苗间。洞里应生玉，庭前自有山。

帝城唯此静，朝客更谁闲。野鹤松中语，时时去复还。
收复汉中恭纪二首 其一
王材任（清代）

鱼贯悬崖邓艾军，衔枚一夜度连云。巴渝从此俱安席，莫待相如《谕蜀文》。
白头吟
王九思（明代）

种花不盈藩，种槿常满园。结发为夫妇，中道相弃捐。

今为陌路尘，昔为比翼鸟。鸟飞东西去，芳华不自保。

盈盈白玉片，落落长松枝。松枝附女萝，白玉生瑕疵。

春风透绮疏，纤帷鉴明月。独坐弹鸣琴，曲哀弦易绝。

晨兴汲井水，当窗理素丝。素丝结易解，君心谅难移。

白头誓偕老，理无乖隔萌。众女善谣诼，情爱一时倾。

妾身如舜华，君心若流水。流水去不返，舜华亦徒尔。

浮云起西北，遥望涕汎澜。思君君不知，贱妾当何言。
赠岩电隐士
叶适（宋代）

近时术人多莽荡，要把虚史随妄想。
神王虽去形不拘，尺真须妄寻有枉。
从来钟鼎无山林，老去岂复少年心。
若言部位许亏阙，已早腾踏非埋沉。
题赵魏公秋林晓行图
陶宗仪（明代）

疏林惨淡月欲堕，袅袅哀猿啼一个。桥危霜重白于银，蹇驴行涩轻踏破。

魏公人品世莫俦，平生快意居庸游。戏将丹青写八法，西风黄叶江南秋。

功名到手辞未得，玉带金鱼疲峻陟。他年解印赋归来，濯缨亭下鸥波碧。
【般涉调】耍孩儿
杜仁杰（元代）

庄家不识构阑
风调雨顺民安乐，都不似俺庄家快活。桑蚕五谷十分收，官司无甚差科。当村许下还心愿，来到城中买些纸火。正打街头过，见吊个花碌碌纸榜，不似那答儿闹穰穰人多。
【六煞】见一个人手撑着椽做的门，高声的叫"请、请"，道迟来的满了无处停坐。说道：前截儿院本《调风月》，背后幺末敷演《刘耍和》。高声叫：赶散易得，难得的妆哈。
【五】要了二百钱放过咱，入得门上个木坡，见层层叠叠团圞坐。抬头觑是个钟楼模样，往下觑却是人旋窝。见几个妇女向台儿上坐，又不是迎神赛社，不住的擂鼓筛锣。
【四】一个女孩儿转了几遭，不多时引出一伙，中间里一个央人货，裹着枚皂头巾顶门上插一管笔，满脸石灰更着些黑道儿抹。知他待是如何过？浑身上下，则穿领花布直裰。
【三】念了会诗共词，说了会赋与歌，无差错。唇天口地无高下，巧语花言记许多。临绝末，道了低头撮脚，爨罢将幺拨。
【二】一个妆做张太公，他改做小二哥，行、行、行，说向城中过。见个年少的妇女向帘儿下立，那老子用意铺谋待取做老婆。教小二哥相说合，但要的豆谷米麦，问甚布绢纱罗。
【一】教太公往前那不敢往后那，抬左脚不敢抬右脚，翻来复去由他一个。太公心下实焦懆，把一个皮棒槌则一下打做两半个。我则道脑袋天灵破，则道兴词告状，刬地大笑呵呵。
【尾】则被一胞尿，爆的我没奈何。刚捱刚忍更待看些儿个，枉被这驴颓笑杀我。
喻情
我当初不合鬼擘口和你言盟誓，惹得你鬼病厌厌挂体。鬼相扑不曾使甚养家钱，鬼厮赴刁蹬的心灰。若是携得歌妓家中去，便是袖得春风马上归。司狱司蹬弩劳神力，望梅止喝，画饼充饥。
【哨遍】铁球儿漾在江心内，实指望团圆到底。失群孤雁往南飞，比目鱼永不分离。王屠倒脏牵肠肚，毛宝心毒不放龟。老母狗跳墙做得个抰势，把我做扑灯蛾相戏，掠水燕双飞。
【五煞】腊月里桑采甚的，肚脐里爆豆实心儿退。木猫儿守窟瞧他甚，泥狗儿看家守甚黑。天长观里看水庵相识，济元庙里口愿把我抛持。
【四】唐三藏立暮铭空费了碑，闲槽枋里躲酒无巴避。悲田院里下象无钱递，左右司蒸糕省做媒。蓼儿洼里太庙干不济，郑元和在曲江边担土，闲话儿把咱支持。
【三】泥捏的山不信是石，相扑汉卖药干陪了擂。镜台前照面你是你，警巡院倒了墙贼见贼。大虫窝里蒿草无人刈，看山瞎汉，不辨高低。
【二】小蛮婆看染红担是非，张果老切鲙先施鲤。布博士踏鬼随机而变，囊大姐传神反了面皮。沙三烧肉牛心儿炙，没梁的水桶，挂口休提。
【一】秦始皇鞋无道履，绵带子拴腿无绳系。开花仙藏扌厭过瞒得你，街道司衙门唬得过谁。尉迟恭捣米胡支对，蜂窝儿呵欠，口口是虚脾。
【尾】楮树下梯要摘梨，葬瓶中灰骨是个不自由的鬼，谷地里瓜儿单单的记着你。
和当涂道中
赵希逢（宋代）

至今修竹下，陈迹忆山阴。
去去人如水，行行杖挂金。
柳丝偏惹恨，禽语更关心。
对景愁千斛，无言酒懒斟。
谒茔
姜特立（宋代）

新晴冲晓谒先茔，颇爱山行竹树清。
日午未须回俗驾，且留趺坐听松声。
和何许二前辈壁韵四首 其三
郭棐（明代）

锦缆牙樯何处舟，采将杜若过芳洲。引雏江燕还怜暑，近槛芙蓉忽报秋。

习静最宜松下鹤，忘机爱侣水边鸥。醉看明月归来晚，一棹歌声古渡头。
秋怀三十六首
邵雍（宋代）

山横暮霭中，鸟逝孤烟外。
残菊忧霜摧，幽兰惧风败。
患难人不喜，富贵人所爱。
我心曰不有，爱憎岂能卖。
虞万州生日
魏了翁（宋代）

初度相望十日期，一尊无路扣江扉。
羁人职事门重键，堆案文书山四围。
未办五千余卷读，空惭三十九年非。
遥思道义宾朋集，梦作沧江鸥鹭飞。
翠峰草堂
吴旦（明代）

对君何处问，迢递草堂深。独坐寡尘虑，微吟生隐心。

孤峰留晚照，平野带秋阴。庭下栽松树，苍苍已满林。
夜会郑氏昆季林亭
方干（唐代）

卷帘圆月照方塘，坐久尊空竹有霜。

白犬吠风惊雁起，犹能一一旋成行。
颂十六首
释慧晖（宋代）

高高而独坐，便是见渗漏。
寥寥而气净，正是情渗漏。
明明而神露，悉是语渗漏。
毕竟同混处，从古绝渗漏。
同乐天和微之深春二十首 其二十
刘禹锡（唐代）

何处春深好，春深稚子家。争骑一竿竹，偷折四邻花。

笑击羊皮鼓，行牵犊颔车。中庭贪夜戏，不觉玉绳斜。
答次休上人
白居易（唐代）

姓白使君无丽句，名休座主有新文。

禅心不合生分别，莫爱馀霞嫌碧云。
题杨司徒古松障子
顾璘（明代）

昨从山中还草堂，入门云雾迷日光。问之惊怪胡致此，司徒画障悬东墙。

几株古树形突兀，老龙怒立当我屋。泰山东岩五大夫，参天气势无卷曲。

雪柯霜干当夏清，耳边谡谡风涛声。俨然丘壑在左右，始信妙画通神明。

司徒应诏天上来，捲廉清昼坐高斋。不须把玩山林趣，正尔相资梁栋材。
和答友人二首 其二
李之仪（宋代）

春来自多雨，行处只逢山。赋分皆可乐，贪生常不閒。

人归挑菜处，鸟语落梅间。翻恨新增酒，何从解醉颜。
左原诗三十二首 其十九 小雁荡
王十朋（宋代）

归雁行飞集涧阿，不贪江海稻粱多。峰头一荡虽然小，饮啄犹堪避网罗。
又寒食日见紫荆颜有怀三馆
项安世（宋代）

东君老去梨颜白，绯桃占断春颜色。
剩红分付紫荆枝，回首千颜尽陈迹。
汗青庭外曲池滨，忆昔攒葩绕树深。
不解颜枝缘底事，也来江上看閒人。
元十八从事南海欲出庐山临所旧居有恋泉声之什…伸所情
白居易（唐代）

贤侯辟士礼从容，莫恋泉声问所从。雨露初承黄纸诏，

烟霞欲所紫霄峰。伤弓未息新惊鸟，得水难留久卧龙。

我正退藏君变化，一杯可易得相逢。
閒居二首 其一
云名山（明代）

中郎旧已蓄奇书，千古鸿名肯放虚。道大自堪容口铄，心閒何放不眉舒。

四时好景诗收拾，万丈愁城酒破除。身后儿孙何足计，于公门拟纳高车。
赠江上老人
方干（唐代）

潭底锦鳞多识钓，未投香饵即先知。

欲教鱼目无分别，须学揉蓝染钓丝。
遗直坊（并叙）
苏轼（宋代）

富郑公之客李君讳常，登人也。
故太守李公讳师中，榜其闾曰遗直。
而其子大方，求诗于轼，为赋一首。
使君不浪出，羔雁亲扣门。
先生但清坐，薤水已多言。
当时邦人化，市无晨饮豚。
岁月曾几何，客主皆九原。
鲁经有余叹，楚些无归魂。
我作遗直诗，过者式其藩。
廷弼弟座上绝句
杨万里（宋代）

黄雀初肥入口销，玉醅新熟得春饶。
主人更恐香无味，沉水龙涎作伴烧。
挽延平李先生三首 其一
朱熹（宋代）

河洛传心后，毫釐复易差。淫辞方眩俗，夫子独名家。

本本初无二，存存自不邪。谁知经济业，零落旧烟霞。
巫山一段云 山市晴岚
李齐贤（元代）

远岫螺千点，长溪玉一围。日高山店未开扉。岚翠落残霏。隐隐楼台远，蒙蒙草树微。市桥曾记买鱼归。一望却疑非。
劳农安德镇古刹过句德华园二首
程公许（宋代）

青炜留中分，风日和且酽。
冰绡熨远空，云锦织方甸。
宵政自古然，长官欲身劝。
皤皤彼黄发，恳恳余素念。
胼胝无乃劳，推沥不敢怨。
文移窘星火，日夕靦颜面。
所欣岁扆熟，况复江可堰。
蒙袂奚自来，储粟何以赡。
瓣香企璇穹，偏界雨美膳。
使民乐耕桑，为国罢征战。
尧俗可尽封，呜呼何日见。
遣行十首 其一
元稹（唐代）

惨切风雨夕，沉吟离别情。燕辞前日社，蝉是每年声。

暗泪深相感，危心亦自惊。不如元不识，俱作路人行。
追念鳙谿老人
王炎（宋代）

绕屋青山锁白云，其人如玉已埋沈。
瘦筇未扫往来迹，遗墨半存长短吟。
有客不堪频堕捷，此生无复见知音。
天寒日短凄凉甚，老眼皇天照此心。
梅花
陆游（宋代）

月地云阶暗断肠，知心谁解赏孤芳。
相逢只怪影亦好，归去始惊身染香。
渡口耐寒窥净绿，桥边凝怨立昏黄。
与卿俱是江南客，剩欲尊前说故乡。
和柳子玉过陈绝粮二首
苏轼（宋代）

风雨萧萧夜晦迷，不须鸣叫强知时。
多才久被天公怪，阙食惟应爨妇知。
杜叟挽衣那及胫，颜翁食粥敢言炊。
诗人情味真尝遍，试问于君底事亏。
如我自观犹可厌，非君谁复肯相寻。
图书跌宕悲年老，灯火青荧语夜深。
早岁便怀齐物意，微官敢有济时心。
南行千里成何事，一听秋涛万鼓音。
次韵见寄两绝 其二
李之仪（宋代）

七分年纪十分愁，物理乘除不自由。死葬生游今得地，却嗟无计共迟留。
香山飞泉亭
赵秉文（金朝）

霜风吹林林叶乾，泉声落日毛骨寒。道人清晓倚阑干，自汲清泉扫红叶，一庵冬住白云端。
夜坐忆家偕子戴作并索阶弟和
俞庆曾（清代）

帘外西风透绮寮，背镫拥髻坐寒宵。儿时滋味从头记，别后情怀借酒浇。

茗碗熏炉同寂寞，瑶琴宝瑟懒句挑。朝朝一纸平安信，分付胥江早晚潮。
虞美人·风前玉树瑲金韵
谢逸（宋代）

风前玉树瑲金韵。碧落佳期近。疏云影里鹊桥低。檐外一弯新月、印修眉。星河渐晓铜壶噎。又是经年别。此情莫与玉人知。引起旧家离恨、泪珠垂。
初秋属疾
钱惟演（宋代）

蜜房初满石榴红，秋意先侵玉井桐。
薤簟自凭南郭几，縠巾犹卧北窗风。
云迷候雁辞遥塞，露湿飞萤起暗丛。
病已不须传七发，粉牋香墨寄诗筒。
奉命为美国三富兰西士果总领事留别日本诸君子 其一
黄遵宪（清代）

远泛银河附使舟，眼看沧海正横流。欲行六国连衡策，来作三山汗漫游。

唐宋以前原旧好，弟兄之政况同仇。如何瓯脱区区地，竟有违言为小球。
学书二首
欧阳修（宋代）

苏子归黄泉，笔法遂中绝。
赖有蔡君谟，名声驰晚节。
醉翁不量力，每欲追其辙。
人生浪自苦，以取儿女悦。
岂止学书然，自悔从今决。
汉武帝将候西王母下降
曹唐（唐代）

昆仑凝想最高峰，王母来乘五色龙。歌听紫鸾犹缥缈，

语来青色许从容。风回水落三清月，漏苦霜传五夜钟。

树影悠悠花悄悄，若闻箫管是行踪。
赵州勘婆
释守卓（宋代）

勘破谁知老赵州，玉鞭鞭起卧金牛。台山今古行人口，笑饮清风味转幽。
和原甫安福院二绝 其一
韩维（宋代）

平桥背郭红尘断，净宇临溪绿树深。何日君闲同命驾，凉风吹袖听莺吟。
应春坊輓章
吕祖谦（宋代）

铅椠青灯夜，韬钤紫塞秋。
请缨虽拜疏，投笔未封侯。
帏白风烟惨，旗丹雾雨愁。
从来桑梓接，助輓不成讴。
和陶咏贫士七首
吴芾（宋代）

入仕已四纪，把麾还六州。
曾未见县令，有若渊明俦。
稍屈便引去，高致更风流。
醉卧衡门下，曾无寒饿忧。
独抱千金璧，未许人轻酬。
声名传不朽，千古仰前修。
偈颂一百三十六首
释惟一（宋代）

瞿昙未解这一著，雪岭六年空卜度。
不知眼病见空花，认作明星一何错。
自累犹可，更累儿孙。
珊瑚枕上两行泪，半是思君半恨君。
董仲达送予至湘阴别后顺风比晚行三百里怅然有怀作二绝付其仆之远送者持归 其二
许有壬（元代）

江蓠杜若满汀洲，骚国春来亦可愁。一日顺风三百里，故人何处望予舟。
颂古二十一首
释正觉（宋代）

沩山水牯牛，禅人聚头咬。
可怜负舂人，唤作岭南獠。
春日即事五首 其一
舒邦佐（宋代）

正昼东风自展扉，双双燕子望巢飞。杨花却是元无定，吹落南邻不肯归。
嘉禾百咏·跨塘桥
张尧同（宋代）

路接张泾近，塘连谷水长。
一声清鹤唳，片月在沧浪。
江亭秋霁图为黄友仁题
舒逊（元代）

万顷波光烟缥缈，风飒秋声生木杪。隔江彷佛是江南，一带远山青未了。

何人独引小奚僮，来访幽亭玩易翁。亭下扁舟缆莫解，矶头昨夜多颠风。
偈颂一百二十三首 其五十六
释普度（宋代）

手指天，脚踏地。目顾四方，真少儿戏。自言惟我独尊，天上人间诽诽。
玉楼春
佚名（宋代）

迢递前村深雪里。望断行云香细细。笛中宫里慕芳姿，怨曲啼妆长见泪。不会同心荣落易。冷艳翻随分岭水。有谁曾念陇头人，远寄江南春日意。
台城路 骑登雨花台
易顺鼎（清代）

六朝秋在台城路，鞭丝十年重到。废苑离宫，残云剩水，禁得几回凭吊。

天风浩浩。吹酒店青旗，戍楼红纛。鸦外无人，一僧负手看斜照。

星星劫灰未扫。雨花零落尽，惟剩秋草。海市楼船，江关战鼓，只恐青山愁老。

英雄去了。谁念我登临，承平年少。暝色催归，寺门钟动早。
经杜樊川水榭故基
周砥（元代）

落花风里酒旗摇，水榭无人春寂寥。
何许长亭七十五，野莺烟树绿迢迢。
句 其二
李焘（宋代）

瓦屋如案平，金仙閟光景。
初春湖上
吴惟信（宋代）

薄薄晴烟锁六桥，酒旗无力任西飘。眼前春意知多少，尽属梅梢与柳条。
八月晦试院中作
陈造（宋代）

官居课程地，生有文字癖。
诚知蟁负山，讵得辞此檄。
嘉禾古多士，孰者非巨擘。
老眼不待封，旧苦眩花隔。
勿云石贾玉，箴失眸亦得。
捧心若为妍，窍鈇徒自匿。
陆海贪穷搜，奇宝多偶获。
巧常昏金注，勇或便大敌。
清醳聆邹琴，款识辨周鬲。
颇收半段枪，遐念连城璧。
渠应悔羔袖，吾敢厌鸡肋。
抚囊搴利颖，体国免素食。
明朝罗客拜，定自百夫特。
俗无抛砖恶，归舟缓张席。
东园
吕本中（宋代）

暂开还落不停枝，雨湿东园柳絮稀。遥想钓船今夜月，暗随潮信与春归。
醉花阴 春暮
宗婉（清代）

风卷残红和梦碎。梦也伤憔悴。追想梦如何，梦不分明，梦醒还如醉。

夕阳影里重门闭。别有销魂地。怎样卜销魂，要不销魂，恨少留春计。
次韵宋主簿诗
陈与义（宋代）

九折湾中万斛舟，怪公随处得心休。
未应菊径关心急，聊为鱼心尽意留。
陆子旧踪余马顶，羊公遗碣见龟头。
遥知太白无多事，醉里诗成不待搜。
用元韵因寄邦直
张耒（宋代）

濠上昔相逢，同时执桂丛。
远游悲聚散，投老信穷通。
静见贤人节，恬知达士风。
淹留君莫叹，荣辱竟虚空。
祝英台
赵彦端（宋代）

兽金寒，帘玉润，梅雪印苔絮。春意如人，易散苦难聚。几多丝竹深情，池溏幽梦，犹倚赖、与君同住。

旧游处。谁唤别浦仙帆，风前问征路。烟雨连江，吹恨正无数。莫数紫燕归来，红云开后，空怅望、主人轻去。
乙酉正月二十日游慈云三首
陈著（宋代）

人生此会能几回，坐上有客皆怀开。
更听阳关三叠曲，何日复遇此翁来。
见市上有卖海棠者怅然有感
吴芾（宋代）

连年踪迹滞江乡，长忆吾庐万海棠。
想得春来增艳丽，无因归去赏芬芳。
偶然担上逢人卖，犹记樽前为尔狂。
何日故园修旧约，剩烧银烛照红妆。
上元应制
夏竦（宋代）

鱼龙曼衍六街呈，金锁通宵启玉京。冉冉游尘生辇道，迟迟春箭入歌声。

宝坊月皎龙灯淡，紫馆风微鹤燄平。宴罢南端天欲晓，回瞻河汉尚盈盈。
缘识
宋太宗（宋代）

体道前贤，礼乐为先。
纵横逸豫，言发自然。
多知博物，文德心悬。
孰能若此，宇宙推迁。
临江王节士歌
李白（唐代）

洞庭白波木叶稀，燕鸿始入吴云飞。
吴云寒，燕鸿苦。
风号沙宿潇湘浦，节士悲秋泪如雨。
白日当天心，照之可以事明主。
壮士愤，雄风生。
安得倚天剑，跨海斩长鲸。
云谷二十六咏 其十四 晦庵
朱熹（宋代）

忆昔屏山翁，示我一言教。自信久未能，岩栖冀微效。
王修撰挽词
楼钥（宋代）

十载频褰刺史帷，名卿风裁映绅緌。
庆门共仰联三凤，禁路咸嗟欠一夔。
神武衣冠终遂志，平泉花木总成诗。
伤心积翠楼前月，斜入栏干欲向谁。
卷中见亡友王官谷姓字感赋 其二
袁宏道（明代）

云霞拟置别堂春，其奈些儿露水身。碧柳典来求古佛，青鬟嫁去事高真。

一生书画皆偿债，数亩琅玕也卖人。湖石迤南栀子北，哭君此地最伤神。
石林董先生年八十七厚斋詹先生年八十四会于
徐瑞（宋代）

古林居士詹山老，鹤骨山清出秀眉。
已卯相逢芹泮日，成申共酹菊花枝。
年华迅若东流去，道貌岿然太古遗。
不恨文溪不同会，续貂独得寄篇诗。
田里
李兼（唐代）

百谷盈成后，三秋假乐时。
难豚开社甕，箫鼓赛神祠。
野茹青盈{上竹下吕}，香炊雪满匙。
欲知田里趣，细诵老翁诗。
游香山宝应寺恭睹仁宗皇帝御书发愿文
刘才邵（宋代）

龟洛隆周德，龙门赖禹功。天开形胜地，云捧法王宫。

绣栱联霞绮，虬檐压霁虹。山河纷凑泊，星斗映穹崇。

金界琅函秘，奎文笔势雄。独高今古外，何止帝王中。

恭想重熙旦，追还太古风。开怀容直论，崇俭自清躬。

俗厚刑几措，时和岁屡丰。湛恩渐动植，大度纳华戎。

致治臻无事，持盈愈若冲。皇居多暇日，宸翰写深衷。

誓保基图永，期跻寿域同。含生蒙愿力，流泽浩无穷。
次丁嘉会韵二首
陈造（宋代）

尘里清风忽满襟，诗成正始识遗音。
才轻馀子今文举，气压诸豪复季心。
棋罢蜡灯衔烬暗，酒阑庭树挟霜吟。
百年衮衮须今夕，岁晚鸥盟要重寻。
杂诗二首
孔融（魏晋）

岩岩钟山首，赫赫炎天路。
高明曜云门，远景灼寒素。
昂昂累世曜，结根在所固。
吕望老匹夫，苟为因世故。
管仲小囚臣，独能建功祚。
人生有何常，但患年岁暮。
幸托不肖躯，且当猛虎步。
安能苦一身，与世同举厝。
由不慎小节，庸夫笑我度。
吕望尚不希，夷齐何足慕。

远送新行客，岁暮乃来归。
入门望爱子，妻妾向人悲。
闻子不可见，日已潜光辉。
孤坟在西北，常念君来迟。
褰裳上墟丘，但见蒿与薇。
白骨归黄泉，肌体乘尘飞。
生时不识父，死后知我谁。
孤魂游穷暮，飘摇安所依。
人生图嗣息，尔死我念追。
俯仰内伤心，不觉泪沾衣。
人生自有命，但恨生日希。
行者求颂
释昙华（宋代）

了身不若了心休，了得心时身不愁。
若也身心俱了了，神仙何必更封侯。
挽崔丞相三首
刘克庄（宋代）

麻卷扬庭久，蒲轮就道迟。
虚传杨绾用，不奈蔡谟辞。
祝柱从渠诮，摧梁得许悲。
流传千载下，犹足励清规。
游清泉寺
戴良（元代）

路绕苍松迥，寺俯清泉幽。况复得佳友，来游当杪秋。

情随水声远，兴挟山光浮。两涧涉游足，双峰睇吟眸。

陆寻虞监宅，林访袁家丘。徘徊念畴昔，感叹罢冥搜。

古今如大梦，身世一浮沤。不悟无生乐，终缠有漏忧。

晤言资道侣，冥理契缁流。咄嗟已成累，竟动故园愁。
句
田叔通（宋代）

铸剑斩佞臣。
白云岭
范成大（宋代）

路入千峰一线通，陆离长剑立天风。
五年领客题诗处，正在孤云乱石中。
度岭谒张曲江祠
朱昌颐（清代）

峻岭隔中外，终古青濛濛。一线辟鸟道，千峰开蚕丛。

当年经营始，云是曲江公。想借五丁力，斧凿劳神工。

我来九秋杪，揽胜心无穷。新篁日映碧，老树霜霏红。

憩舆瞻庙貌，肃拜神明通。公昔辅唐室，誓不开边戎。

玉环既献媚，金鉴徒怀忠。坐令白羽扇，零落凉飙中。

猪龙扰燕洛，幸蜀何匆匆。中道虽悔悟，牲牢孰明衷。

徒留此孔路，涉险忘崇隆。古人一举手，万世赖其功。

至今梅花发，处处怀清风。
寿同年少宰朱玉峰五十
边贡（明代）

玉堂天府迥无尘，江藕山桃献寿新。不信麒麟应祥瑞，正须龙马配精神。

春秋五十今壬午，礼乐三千旧丙辰。尊斝幸随珠履后，独惭张咏榜中人。
名利吟
邵雍（宋代）

重之以名，见人之情。
厚之以利，见人之意。
情意内也，内重则外轻。
名利外也，内贱则外贵。
满江红 赠赵千门谪官武陵二首 其一
宋琬（清代）

竹马鸠居，游嬉日、追随里巷。九万里、风搏羊角，相期同上。

作赋无过潘岳敏，论年颇愧袁丝长。记蜃楼、影里望蓬莱，心何壮。

八叉手，谁能两。三舍退，予非让。惜蛾眉嫁晚，仙宫蕊榜。

一柱观头堪拄笏，匡庐飞瀑三千丈。羡滕王、高阁醉凭栏，王恭氅。
题李伯时渭城送客图用知几韵
王灼（宋代）

龙眠幻出摩诘句，想见落笔怀抱空。
只有古今情不尽，渭城杨柳几春风。
梦得“东海潮双月怒明”之句，醒，足成一诗 其一
龚自珍（清代）

昙誓天人度有情，上元旌节过双成。西池酒罢龙娇语，东海潮双月怒明。

梵史竣编增楮寿，花神宣敕赦词精。不知半夜归环佩，问是崆峒第几声。
和许伯修韵
马廷鸾（宋代）

秋风孤愤只心知，接得诗筒为色怡。
句眼独参成佛后，吟肩耸彻欲仙时。
俗衰竞觅胡奴饱，节在何妨臣朔饥。
此话只今谁举似，趋时言语正如卮。
路出南雄次川谭丈枉顾惠粟
庞嵩（明代）

东山高卧闭关时，濯足龙门未易窥。不谓一枝鹩借宿，却瞻千易凤来仪。

伯夷树粟殷勤馈，管子分金特达知。世态波颓东逝远，真凭砥柱障澜陂。
四祖赞
释法薰（宋代）

谁缚无人缚，何更求解脱。
未必右军鹅，便是支郎鹤。
书适
陆游（宋代）

架竹苫茅屋数椽，推开窗户即江天。
微饥未遽愁长日，小疾何妨度厄年。
孤鹤入秋偏警露，断山欲雨自生烟。
囊中妙法君知否？买断清闲不用钱。
宫保庞丞相以诗见寄次韵和答
宋祁（宋代）

本乏微功辅斗枢，避贤仍忝领州旟。
病依一室由旬坐，老愧专城四十居。
憩石雨苔同发短，啸轩霜竹伴心虚。
挂冠尚有三年调，高躅空瞻广武庐。
句
济州太守（宋代）

鹦鹉能言争似凤。
颂古四十五首
释如珙（宋代）

千载灵龟庵下出，团团骨上卦重重。
草鞋盖却无头尾，且听傍人定吉凶。
星岩二十景 其二十 石洞云封
刘克治（明代）

山迥天悬石室高，烟霞洞古锁蓬蒿。问津或恐渔郎入，故遣云封不种桃。
遣意
裴夷直（唐代）

梧桐坠露悲先朽，松桂凌霜倚后枯。

不是世间长在物，暂分贞脆竟何殊。
奉杨公近蒙答四六状极为精丽
晁说之（宋代）

博物张公适圣神，经营佐国不谋身。
一枪采撷朝林下，八骏遨谋暮海滨。
诗就秦州宁独乐，政成周道要相亲。
败军污蔑谁哀念，敢谓勤渠问解巾。
如梦令 朱存理铁网珊瑚卷四
王容溪（元代）

林下一溪春水。林上数峰岚翠。中有隐居人，茅屋数间而已。无事。无事。石上坐看云起。
杏花雨二首 其一
徐骘民（清代）

红叶湿枝头，绵绵雨未收。卖花人不见，寂寞酒家楼。
别子静却送之霅
谢翱（宋代）

独往知吾事，语离何所求。
故家无别业，残梦下扁舟。
积叶吴宫冷，吟猿顾渚秋。
那能不相待，羁旅负清游。
某数年前蒙集仙盛公慰荐今方用是改官近以启
强至（宋代）

淮边曾以此身归，每见尝宽使者威。
一昨荐章蒙首上，十年坠翼恰重飞。
功名未果时看剑，报效犹乖夜揽衣。
聊向短笺论感慨，更烦尊教宠寒微。
宫词 其五十
赵佶（宋代）

近密登庸大帅才，谋谟一举万全回。临洮积石皆恢复，旁午羌酋纳土来。
送谢师直归马上作
韩维（宋代）

送客西郭门，适与嘉宾遇。
杂花被原野，南尽远目注。
扑扑乱朱纷，蒙蒙凝白雾。
林下风正柔，繁香不飞去。
日长人意间，归骑款不遽。
陶然行且歌，良惬静者素。
却念陌上人，春愁纷似絮。
登垂虹亭二首
张元干（宋代）

熠熠流萤火，垂垂倒饮虹。
行云吞皎月，飞电扫长空。
壮观江边雨，醒人水上风。
须臾风雨过，万事笑谈中。
游王母冈
曾跃鳞（宋代）

冈空云散净如银，石磴层层接九宸。
翠竹影摇湘浦夜，碧桃香蔼武陵春。
但看此日烧丹灶，不见当年驾鹤人。
游遍瑶池归去晚，一声长啸月华新。
张子华屡为唱篇有诗要予为首唱次韵谢之二首 其二
张守（宋代）

诗名宗党不虚传，又复舂容见大篇。李蔡名甘居广下，照邻文合在杨前。

盘斜敢下长鲸钓，引路须烦老骥先。纸贵韦郎一千首，不妨频觅浣花笺。
和赋千叶桃花二首
王洋（宋代）

驺玉团香移宝绡，凌风浥露势惊飘。
从教不结千年实，且看尊前一味娇。
佛鉴和尚
释了惠（宋代）

灵而不灵，不灵而灵。
鬼不是鬼，神不是神。
讪谤祖宗之魔孽，惑神男女之妖精。
天童一见便生嗔，未必灵岩肯卜邻。
依韵和君实端明洛滨独步
邵雍（宋代）

风背河声近亦微，斜阳淡泊隔云依。
一双白鹭来烟外，将下沙头又却飞。
写怀寄献枢密太尉
宋祁（宋代）

仆本草茅人，守植自有素。
偶与力运偕，牵丝及荣路。
矢将保独行，安敢邀诡遇。
朝跻绿雾阁，夕舍金马署。
鷃志屈鸿翼，珉质谢瑶圃。
内省实空虚，焉得久留处。
悟非不必老，斑领況云屡。
竟獲一麾来，果此避贤趣。
载以朱轓车，佩以银符兔。
君宠寄华冕，癯丑不成恶。
淮郡梁楚交，刀笔纷民务。
粗欲逃官责，何暇收民誉。
平生觏宗工，亟为拯沦误。
惭负知己言。遂贻越乡虑。
何图霄与泥，肯问簪与屡。
辛勤风波事，尺牍奚能诉。
代马愁南嘶，鹧鸪憎北翥。
所恋明主恩，未理归田驭。
重过何氏五首
杜甫（唐代）

问讯东桥竹，将军有报书。
倒衣还命驾，高枕乃吾庐。
花妥莺捎蝶，溪喧獭趁鱼。
重来休沐地，真作野人居。

山雨樽仍在，沙沉榻未移。
犬迎曾宿客，鸦护落巢儿。
云薄翠微寺，天清皇子陂。
向来幽兴极，步屣过东篱。

落日平台上，春风啜茗时。
石栏斜点笔，桐叶坐题诗。
翡翠鸣衣桁，蜻蜓立钓丝。
自今幽兴熟，来往亦无期。

颇怪朝参懒，应耽野趣长。
雨抛金锁甲，苔卧绿沉枪。
手自移蒲柳，家才足稻粱。
看君用幽意，白日到羲皇。

到此应常宿，相留可判年。
蹉跎暮容色，怅望好林泉。
何日沾微禄，归山买薄田？
斯游恐不遂，把酒意茫然。
叙伦五言二十首
刘克庄（宋代）

坚猛一时雄，犹知有谢公。
王郎乳臭子，敢以婿挝翁。
夜色
游九言（宋代）

夜色正幽悄，梦回常自悲。
悠悠节物改，冉冉心事非。
儿嬉意不节，搔首忽成丝。
炎寒扇洪罏，橐籥日煎治。
冥鸿对云路，蜗蝇蚀昏卑。
功名难力致，志勉与心期。
旦昼多营营，至此盍停思。
谁能澄夜气，一息存端倪。
五更百虑起，嘹嘹听啼鸡。
作雨不成旱暑愈甚未能就道
吕本中（宋代）

三日阴风雨不成，坐嫌冲暑作宵征。敢因贫故累公子，尚欲闲时寻友生。

兵甲未休心已醉，诗书颇费眼犹明。便须准拟庵居用，拄杖绳床折脚铛。
次韵匏庵先生共月庵赏桃花二绝句
王弼（明代）

墙底芳尊岁合开，杖藜岁约为花来。
醉翁惯作颓然醉，先报东风扫绿苔。
赠僧
朱松（宋代）

知有丛林特地过，幅巾迎笑出岩阿。杖藜同觅牛羊路，濯足来分鸥鹭波。

岂不倦游贪斗粟，坐令归思动渔蓑。他年会有相逢日，稍食吾言听子呵。
春日山中竹
裴说（唐代）

数竿苍翠拟龙形，峭拔须教此地生。

无限野花开不得，半山寒色与春争。
吴中言情寄鲁望
皮日休（唐代）

古来伧父爱吴乡，一上胥台不可忘。
爱酒有情如手足，除诗无可似膏肓。
宴时不辍琅书味，斋日难判玉鲙香。
为说松江堪老处，满船烟月湿莎裳。
皮袭美见留小宴次韵
羊昭业（唐代）

泽国春来少遇晴，有花开日且飞觥。王戎似电休推病，

周顗才醒众却惊。芳景渐浓偏属酒，暖风初畅欲调莺。

知君不肯然官烛，争得华筵彻夜明。
幽趣十二首 其十
郑刚中（宋代）

幽趣无人会，天宽物自容。夔休怜踸踔，鱼勿为噞喁。

吟苦秋虫适，身闲沙鹭慵。举头常见日，山水任重重。
如梦令 夜咏
方彦珍（清代）

金鸭香残烟尽。翠竹无声风定。举袖欲挑灯，回见月光东映。

人静。人静。独自推敲诗韵。
送甥杜湘民南旋
王追骐（清代）

汝归仍是客，故国似无情。凉月才今夕，秋风已半生。

相期他日梦，共爱盛时名。别意难持赠，江流不断声。
开元寺客省早景即事
皮日休（唐代）

客省萧条柿叶红，楼台如画倚霜空。铜池数滴桂上雨，

金铎一声松杪风。鹤静时来珠像侧，鸽驯多在宝幡中。

如何尘外虚为契，不得支公此会同。
广行路难
敖陶孙（宋代）

有声且勿吞，有泪且勿倾。
声吞断人肠，泪倾草不生。
万事有反断，天地终无情。
斩方以为轮，平地生九折。
锻剑使绕指，青萍化为血。
筋骸束未贯，光景电露灭。
我俗竟此曲，此曲能颓山。
奉君一卮酒，已矣当何言。
扬州席上次蒋右卫韵赋白牡丹二绝 其一
许及之（宋代）

秋思凭高不易裁，阳和唤得故人来。自怜梅萼成孤绝，借与春风一色开。
西园仙居亭对雪命酒作白雪嗺 其二
耶律铸（宋代）

情知白玉莲花酌，岂抵天然自暖杯。玉友也须期白雪，缓歌惟命雪儿嗺。
三衢哭孙员外
罗隐（唐代）

燕恋雕梁马恋轩，此心从此更何言。直将尘外三生命，

未敌君侯一日恩。红蜡有时还入梦，片帆何处独销魂。

忍看明发衣襟上，珠泪痕中见酒痕。
送宋郎中知凤翔瘵
司马光（宋代）

昔解陈仓印，於今二十秋。
双凫久东上，五马重西沲。
饶骑行关外，壶浆拥道周。
民心已化服，条教不更修。
丁未二月上旬四首 其一
吕本中（宋代）

丞相忧宗及，编氓恐祸延。乾坤正反覆，河洛扰戈鋋。

报主悲无术，伤时秪自怜。遥知汉社稷，别有中兴年。
晓登子城
杨万里（宋代）

鞋响新霜後，襟暄野日初。
寒溪半湾落，远树一行疏。
老矣端何苦，归哉不愿余。
终更犹半岁，作麽度居诸。
木兰花慢（书邓牧心东游诗卷后）
张炎（宋代）

采芳洲薜荔，流水外、白鸥前。度万壑千岩，晴岚暖翠，心目娟娟。山川。自今自古，怕依然。认得米家船。明月闲延夜语，落花静拥春眠。

吟边。象笔蛮笺。清绝处、小留连。正寂寂江潭，树犹如此，那更啼鹃。居廛。闭门隐几，好林泉。都在卧游边。记得当时旧事，误人却是桃源。
康素居士邵君挽诗 其二
蔡戡（宋代）

世儒多户牖，家学自渊源。处士名兼美，先王道益尊。

黄金散闾里，白玉掩丘原。猿鹤空凄怨，清江绕故园。
游九锁
高似孙（宋代）

云气常常在上峰，松生仙骨尽成龙。
不通名姓谁谈道，却得云边两度逢。
四月五日后圃酴醾芍药侍郎三花盛开醉吕成三
陈著（宋代）

酴醾忽尽花，春与夏交加。
顷刻当千日，风流能几家。
香丛迷粉蝶，曲蔓走青蛇。
火急要清赏，可人归未邪。
题竹赠蹇布政复任归湖广 其一
杨士奇（明代）

旬宣六载居南纪，喜有清名达紫宸。圣主宵衣念民瘼，益惇忠厚佐皇仁。
句
张顺之（宋代）

金衣数公子，端是贤友生。
羽毛元自好，喉舌向来清。
金丹诗四十八首 其四十
张继先（宋代）

隐迹人间数十年，不令众觉种丹田。五行聚会生俄尔，一颗圆明出自然。

湛湛神炉开白雪，依依铅鼎泻红莲。近来不觉浮名起，多被人来叩妙玄。
女冠子 元夕
韩奕（元代）

又元宵近。冷风寒雨成阵。春泥巷陌，悄无车马，数碗残灯，依稀巷映。夜深光已暝。是处败垣颓砌，荧荧青磷。但＊＊鼓，当当漏，打破一城荒静。古来此地繁华盛。歌舞欢巷竞。何事如今，恁地都无些剩。空传下几句，旧腔新令。故老风流尽。漫唱西楼月转，也无人听。自剔残红＊，半窗梅影，伴人愁鬓。
和坦园相国小台晴望
艾元徵（清代）

登临聊尔策方筇，山色初开烟际容。为爱晴岚依弱柳，况闻幽梵发清钟。

春风正拂高低树，冻雪遥连远近峰。寒尽共瞻阳律转，陈诗好与绘劳农。
索笑亭思景严二绝句 其一
洪适（宋代）

往日江梅发，巾车数数来。自今花索笑，不复共衔杯。
喜杨清渠北归因就问北来事得诗四首(选二) 其一
傅为霖（清代）

相逢一笑解征騑，又访云亭上翠微。去日雪花迎面落，归时杨柳绕衣飞。

半年风雨驰驱惯，千古河山感慨非。把臂细谈天下事，一樽相对已斜晖。
为何起时赠陶伯友新冠
李孙宸（明代）

久从传粉忆清欢，年少风流世共看。闻道有车仍掷果，遥知新沐正弹冠。

春花迎露香逾媚，丝柳笼烟弱更寒。莫漫离尘高自倚，暮江还欲采幽兰。
拟古诗十九首 其十五 生年不满百
孙蕡（明代）

日月递朔望，推迁无时停。鼎鼎百年内，所为竟何成。

贤者解斯理，达生外其形。良辰有美酒，日对宾友倾。

迢遥阆风邱，奇树秀瑶英。周王八骏没，天路杳溟溟。
次郁钝之韵
陶宗仪（明代）

多病谁分药，穷愁只著书。青郊春雨稼，绿树野人居。

天地身将老，朋游日渐疏。寄来诗句好，功业复何如。
宜城放琴客歌（柳浑封宜城县伯）
顾况（唐代）

佳人玉立生此方，家住邯郸不是倡。
头髻鬈鬌手爪长，善抚琴是有文章。
新妍笼裙云母光，朱弦绿水喧洞房。
忽闻斗酒初决绝，日暮浮云古离别。
巴猿啾啾峡泉咽，泪落罗衣颜色暍。
不知谁家更张设，丝履墙偏钗股折。
南山阑干千丈雪，七十非人不暖热。
人情厌薄古共然，相公心在持事坚。
上善若水任方圆，忆昨好之今弃捐。
服药不如独自眠，从他更嫁一少年。
酬玉汝 其一
吴汝一（宋代）

磔攘毕春气，长嬴换新绿。爽风吹凉光，纫饵钓山渌。

鯈鱼噀水香，菰蒲削蓝玉。老景结清和，心花委濠濮。
忆盈肥题玉女池二首
王山（宋代）

柳条黄尽杏梢新，山翠无非昔日春。
花色笑风春似醉，寂寥惟少赏花人。
忆昔闲粧淡紵衣，一枝红拂牡丹徽。
无端不入襄王梦，为雨为云到处飞。
张子京扁其先大父居琴之竹轩曰琴琅玕
汪炎昶（宋代）

自停伶伦双凤鸣，阴分嶰谷凉幽庭。淫哇不能屈其贞，睨霜节坚挺疏茎。

骨含五音堪九成，欲泄未得郁不平。峄阳孙枝感精诚，檿丝与俱徽玉明。

为引虞薰发其声，却寄猗兰和䪫韺。陶弦在趣非耳听，韩腹曾思披以呈。

厥妙可蕴求无形，必与俱传物斯荣。张公之孙馀典刑，所宝不忝贻嘉名。

彼局耳目尘满缨，泥琴琅玕挹馀清。
颂古五首
释守仁（宋代）

凉宵爱月上危楼，几处笙歌几处愁。
歌管未阑愁未歇，忽然天晓一时休。
浣溪沙·春点疏梅雨后枝
姜夔（宋代）

己酉岁，客吴兴，收灯夜阖户无聊，俞商卿呼之共出，因记所见。

春点疏梅雨后枝，翦灯心事峭寒时。市桥携手步迟迟。
蜜炬来时人更好，玉笙吹彻夜何其。东风落靥不成归。
赋得秦淮送宋仲珩
朱芾（明代）

春涨晓沄沄，空明澹孤屿。
中流送行舟，绿波渺南浦。
鸥从青镜下，人立沧溟语。
素縠漾凉飙，圆纹散疏雨。
桃叶怀旧题，后庭歌吊古。
因之寄离情，前洲采芳杜。
雪 其十
杨公远（宋代）

彻夜阴风恣怒号，谁家帐底饮羊羔。何如榾柮炉边坐，雪水煎茶兴味高。
谢曾迪功松皮冠
晁说之（宋代）

松皮冠赠松山客，惭愧红尘赤日中。
好向浮云傍归路，定应剩听入琴风。
嵩山二十四咏 其三 浮邱峰
楼异（宋代）

谁知方丈与瀛洲，尘世纷纷漫白头。不到嵩山最高处，世人容易揖浮邱。
水调歌头（辛亥中秋和陈次贾，用坡仙韵）
李曾伯（宋代）

万里净无翳，一镜独当天。老蟾痴兔顽甚，阅世几何年。任尔炎痴千变，不改山河一色，爽气逼人寒。何必乘槎去，直到斗牛间。

叹常娥，元不嫁，只孤眠。古今遗恨，不能长似此宵圆。我有竹溪茅舍，办取金凤玉露，一笑四并全。细和坡仙句，低唱教婵娟。
凤栖梧 重九
黄琬璚（清代）

落木萧萧愁永昼。秋雨秋风，佳节逢重九。糕字寻常难赋就。

风流帽落何人又。

帘卷清香盈两袖。黄压疏篱，菊短秋容瘦。几度花前开笑口。

一杯酣醉茱萸酒。
豆叶黄
陈克（宋代）

秋千人散小庭空。麝冷灯昏愁杀侬。独有闲阶两袖风。月胧胧。一树梨花细雨中。
菩萨蛮·越梅半拆轻寒里
和凝（五代）

越梅半拆轻寒里，冰清淡薄笼蓝水。暖觉杏梢红，游丝狂惹风。
闲阶莎径碧，远梦犹堪惜。离恨又迎春，相思难重陈。
寻古观
朱庆馀（唐代）

仙观曾过知不远，花藏石室杳难寻。

泉边白鹿闻人语，看过天坛渐入深。
郡楼对雨和周守韵二首 其一
张嵲（宋代）

苍烟迷野色，林谷尚微分。暮雨已吹幔，层岩犹出云。

晚风时断续，落叶自缤纷。寂寞穷山里，何堪入夜闻。
寂寂
陆游（宋代）

接客厌纷纷，客去喜寂寂。
今朝下帘坐，疏雨时一滴。
地炉拥破褐，自笑嬾无敌。
新春傥得归，更面九年壁。
雨中同阎古古周长孺诸子集东林时予将适江左
彭士望（清代）

远公何代留荒寺，尚有吾徒风雨来。构火肯因今世热，持醪莫尽古狂哀。

枌榆猛士谁相识，莲菊遗民总浪猜。江左频年征戍倦，不妨鸥鸟自徘徊。
清平乐（殿庐有作）
张孝祥（宋代）

光尘扑扑。宫柳低迷绿。斗鸭阑干春诘曲。帘额微风绣蹙。

碧云青翼无凭。困来小倚银屏。楚梦未禁春晚，黄鹂犹自声声。
交韵曾吉父清明
王洋（宋代）

暄晴犹苦促，那更遇春霖。
花色存馀态，春台得重临。
主觞方意展，客意已悉侵。
是底书生事，时为洛下吟。
仲实示中秋诗甚恨不同此乐用韵一笑病中殊无思也
牟巘（宋代）

谁其持冰炭，晨夕闯我庭。遥哉水帝后，乃有此宁馨。

不受百药镌，奈何顽且冥。是时八月半，无云天正清。

居然作灾怪，流汗如翻瓶。捕逐出八荒，弱步愁□□。

而子方寘酒，宾主更醉醒。作诗调明月，顾兔下乞灵。

饮量闻小减，犹能吸南溟。客疾扫已空，荡荡白云扃。

何必效渊明，苦问神影形。吾生七望八，朏朒知几经。

不乐复奚为，羡子鬓未星。何时定一来，眼中见鸾停。

软语到夜阑，发火烹中泠。诵子新诗篇，我亦能静听。
次韵秦观见寄
苏辙（宋代）

东家有贤人，西家苦相忽。
幽兰委冰霜，掩霭特未发。
春风限芳蕤，烂漫安可没。
东南信多士，人物世不阙。
考盘溪山间，自献耻干谒。
谁怜幽闲女，艳色比南越。
垂耳困盐车，捐金空买骨。
读书谢世事，闭门动论月。
予生亦羁旅，处世常卒卒。
谁令钓竿手，强复此持笏。
惟余七尺躯，空洞中无物。
时蒙好事过，解榻聊一拂。
野情乐江海，梦想扁舟兀。
隐居便醉睡，世路多颠蹶。
荣华一朝事，毁誉百年歇。
相劝沐咸池，阳阿晞汝发。
十月五日从兄四弟三侄侍太孺人赏菊亦好园以
喻良能（宋代）

霜天豁澄明，水日共清朗。
西园足甘菊，欢言事幽赏。
板舆奉慈颜，华发森少长。
一笑喜团栾，千枝迷俯仰。
黄英浥露繁，翠蔓缘篱上。
雄蜂与雌蝶，采撷纷还往。
逸兴既中酣，佳致仍外奖。
未多彭泽贤，不羡天随广。
忆昔吏江东，王事困鞅掌。
及令处闾里，暇日娱垲爽。
殽酒虽不丰，献酬非或强。
分韵先阿连，作诗真技痒。
岁时书事 其四
张侃（宋代）

束发能缀文，未解知其奥。脩绠汲渊源，所得是潢潦。

年来三折肱，逢人漫称好。古意愈简淡，新说恣颠倒。

如何十日曝，只望阴雨膏。闭门觑天功，时至学自到。
黄鲁直示千叶黄梅余因忆蜀中冬月山行江上闻
范祖禹（宋代）

江上清香隔水闻，林间不见雪纷纷。
春寒忽忆登山屐，归梦犹寻谷口云。
送贵溪宗人淳赴汀州司副 其二
程敏政（明代）

百丈山前道一堂，秋来草树未全荒。传家正学依然在，一脉还应到粤乡。
送鹅湖挽侍者
释月涧（宋代）

笑穿无耳破芒鞋，赐得高低百丈摧。月涧有拳当赠汝，只今忙甚别时来。
李溪曲别郑遇
徐照（宋代）

七十二滩声共闻，一朝路向李溪分。
梅花无情动春梦，未好忆家先忆君。
舟中夜雪
严粲（宋代）

落帆侵夜色，客思正悽悽。风撼潇湘覆，云连宇宙低。

洒篷吹乍急，攲枕听还迷。懒惰无清兴，谁人访剡溪。
经废宅
杜荀鹤（唐代）

人生当贵盛，修德可延之。不虑有今日，争教无破时。

藓斑题字壁，花发带巢枝。何况蒿原上，荒坟与折碑。
和章质夫成都运司园亭诗·水阁
吴师孟（宋代）

形制似方桥，岛岸相连属。
春和逗凉颸，昼影浮净绿。
佳人罗袜轻，花时相步续。
澄澜忽生晕，下有双凫浴。
芋园即席赠幼梅童子
张恩泳（清代）

江城对面青崔嵬，群峰一一随城来。名园花柳竞夺秀，池光映日波潆洄。

豪竹哀丝最激越，主人爱客清樽开。公子翩翩乃雏凤，新诗示我何累累。

却看华藻集毫素，有如肺腑藏琼瑰。即今世故多丧乱，俯仰古今萦襟怀。

红羊浩劫经十载，馀生获免亦幸哉。汝当努力惜佳日，譬之种树宜灌培。

春华秋实成大器，庙堂待取梁栋材。
一壶歌
陆游（宋代）

自从轩昊到隋唐，几见中原作战场！三十万年如电掣，不曾记得不曾忘。
重九後风雨不止遂作小寒
陆游（宋代）

菊枝欹倒不成丛，井上梧桐叶半空。
射虎南山无复梦，雨蓑烟艇伴渔翁。
予写金刚经与王正道正道与朱少章复以诗来辄次二公韵 其二 次少章韵
宇文虚中（宋代）

前世曾为粥饭僧，此生随处且腾腾。经中因认人我相，教外都忘大小乘。

写去欲云居士颂，信来如续祖师灯。他年辱赠茅庵句，谁谓因缘昔未曾。
拟田园乐 其四
彭汝砺（宋代）

山色依云闇淡，溪声漱玉玲珑。孤笛醉吹明月，扁舟卧钓秋风。
夏景 炎赫衣流汗
刘辰翁（宋代）

暑绤衣能几，长流汗似痁。惶惶何慄慄，赫赫复炎炎。

安得三庚何，犹如十日兼。坐惊惭背浃，不是泪襟沾。

汤饼何堪试，煎茶可更添。可人娇熨玉，频起立风檐。
黎岭西南水石佳处不减庐阜戏呈子厚
朱熹（宋代）

谷深石瘦水潺潺，便是楞伽折桂间。珍重下邳圯上客，一年几度到庐山。
和学士吴元昭
释弥光（宋代）

通身一穿金锁骨，正眼观来犹剩物。
纵使当机觌面提，敢保敢士犹未彻。
次韵范内翰西圻老人诗
刘攽（宋代）

大行宫车千乘强，翠华晚驾烟苍苍。龙髯堕地长秋草，白云悠悠飞帝乡。

先驱轶出塞门外，天宇寥廓初无傍。凄风疾雨走道路，万灵奔走谁非常。

汉家德泽遍四海，戎夷执绋虚边疆。翾飞啄息愿效死，以彼壤穴皆容光。

词臣宗功笔力壮，感激顾遇思揄扬。周宣中兴在云汉，武皇最著惟宣防。

道旁老翁话旧事，面目黧黑情摧伤。赐缣如雪身独得，无衣自幸方同裳。

桑田变海不可测，恸哭白日悲风长。君不见封禅之君皆不死，岂以衣冠之葬疑轩皇。
客惠团茶
邹浩（宋代）

久矣去清班，无因预匪颁。殊方得高义，使我失愁颜。

月满浮云散，龙飞瑞气还。炎氛自辟易，归路见乡关。
贺资政学士王侍郎
杨亿（宋代）

沥恳青规动帝心，秋曹月殿宠光深。论思东序清閒宴，偃息西昆翰墨林。

私第藏书皆有副，公庭种竹待成阴。卧龙禁闼应非久，救旱还须起作霖。
淮阴道中咏芦花和韵 其四
查有新（清代）

渔翁再到景应非，围绕藤萝荫钓矶。是雪是花群目想，和烟和雨一帆飞。

萧萧故垒秋多感，鸭鸭言禽㬉惯依。凌水有人搴作絮，哀鸿遍野正无衣。
飞萤
邓肃（宋代）

谷雨已十日，不散阴云顽。
夜风翼腐草，借光蒲苇间。
往来自相照，似欣天地宽。
何时东方白，红日开云端。
西江月（七夕后一日县斋袓）
郭应祥（宋代）

巧节已成昨梦，今宵重倒芳尊。主宾和气敌春温。雄辩高谈主主。

剩把烛花高照，频教舞袖轻翻。笛声幽咽鼓声喧。却恨更筹苦短。
閒居杂兴六首
陈耆卿（宋代）

炉烟上疎棂，闭户白日静。
尧舜亦人耳，万善吾所性。
纸上空支离，言外独辉映。
一笑千载宽，此乐无终竟。
南歌子（谯园作）
晁补之（宋代）

霜细犹欺柳，风柔已弄梅。东园捶鼓赏新醅。唤取舞周歌沈、探春回。

妙舞堪千盏，长歌可百杯。笑人将恨上春台。劝我十分一举、两眉开。
题高彬白云山房手卷
孙蕡（明代）

高彬昔年喜学武，七尺长躯力如虎。往昔追强过营门，日来从戎事藩府。

锦袍白马金连钱，骑将校猎城南边。鼻头火发不知热，耳后风生犹著鞭。

秦楚山川岁华改，万人零落惟彬在。腰间不插黄金符，却向词林学文彩。

白云远在藩府阴，彬驰匹马恣幽寻。秦台古树挂秋色，远涧流泉清客心。

娱游日夕欢不足，更傍山腰结茅屋。多种琅玕引凤凰，大开门径邀麋鹿。

雨龙归洞白云间，叆叇绵联窗户间。月映馀辉长不夜，云拖晻霭似巫山。

山中白云如白石，高彬与云同枕席。云来万树似开花，云去千岩同一色。

何年作客帝王州，却按新图忆旧游。红树不知淮水晚，白云遥认故山秋。

故山白云长自好，且莫看云被山恼。他年谢病解朝衣，我亦从君拾瑶草。
用韵简黄元辅二首
王迈（宋代）

不爱螭头一点青，片言检鉴拂衣行。
但忧负我平生学，岂愿争渠坚子名。
天骏出闲驽饱秣，国兰却佩艾敷荣。
想君记得西山语，佳士从来去就轻。
戏题盘石
王维（唐代）

可怜盘石临泉水，复有垂杨拂酒杯。
若道春风不解意，何因吹送落花来。
晓起 其一
陈浩（清代）

露气白于霰，披衣坐草堂。鸡催深巷晓，钟破万山苍。

远树莽无际，残星微有光。东瞻彩霞动，极目是江乡。
恭诵左公西行甘棠 其一
杨昌浚（清代）

第一雄关枕肃州，也分中外此咽喉。朅来跃马城西望，落日荒山拥戍楼。
水龙吟（海棠）
王沂孙（宋代）

世间无此娉婷，玉环未破东风睡。将开半敛，似红还白，余花怎比。偏占年华，禁烟才过，夹衣初试。叹黄州一梦，燕宫绝笔，无人解、看花意。

犹记花阴同醉。小阑干、月高人起。千枝媚色，一庭芳景，清寒似水。银烛延娇，绿房留艳，夜深花底。怕明朝、小雨濛濛，便化作燕支泪。
游圭峰二十首 其七 玄峰道士山房
李之世（明代）

群峰望不极，一室迥清虚。莫是化人国，真成静者居。

岩花细绕径，涧水暗通渠。我亦云中侣，来参方外书。
句 其三十一
释惠崇（宋代）

移家临丑石，阻地得灵泉。
复用前韵呈明略鸡肋集卷十四
晁补之（宋代）

茅焦逆讦磨虎口，何似淳于饮一斗。
终军乘傅惊汉关，何似富春投组还。
天下同心乖出处，岂徒黄白马毛间。
鄙夫纷纷烦觖望，负日可堪希国赏。
竹林居士亦何营，江花无限老江城。
那知桥上驷马宠，能作山间蕙帐荣。
兴国寺中四月尾，海棠雪落生红子。
呼门日午醉不应，昨夜君恩赐闻喜。
君不见卒然佳会高欢难，幸值野王聊一弹。
人生歧路易南北，明发云散何由攀。
知君未试餐玉法，我亦欲返焦城山。
代寿帅书三首
陈宗远（宋代）

欲看棠阴续世传，重移星履下鄞川。
风薰辕戟清官府，日暖瀛鄞小洞天。
塞外不传青海箭，幕边稳泛绿池莲。
个中便是神仙境，何必崆峒访偓佺。
感物
陆游（宋代）

小园清晓岸纶巾，物态年光日日新。
绿叶自生黄自落，不应秋至始愁人。
及第后返闭户穷
欧阳衮（唐代）

为学心虽满，知君如掩扉。
初秋
沈彩（清代）

佛桑花底坐凉飔，正是幽闺七月时。作画应知特健药，镌书须倩伏灵芝。

甘回齿颊梨拳破，碧照衣襟竹个垂。欲寄美人摇落思，芭蕉和露写新诗。
雨夜宿净行院
苏轼（宋代）

芒鞋不踏利名场，一叶轻舟寄渺茫。
林下对床听夜雨，静无灯火照凄凉。
金丹诗诀 其七十四
陈楠（宋代）

经文变化在须臾，迷者何求日月疏。但守火爻三百刻，产成一颗夜明珠。
奉答固道
黄庭坚（宋代）

平生湖海鱼竿手，强学来操制锦刀。
末俗相看终眼白，古人不见想山高。
未乘春水归行李，傥得闲官去坐曹。
自是无能欲乐尔，烦君错为叹贤劳。
程文简公挽词三首
梅尧臣（宋代）

将相荣难及，唐虞世已遭。
各将官愈大，节固位同高。
哀悼王朝辍，镌埋史笔操。
空山伊水外，松柏冷萧骚。
九月初郊行
陆游（宋代）

九月吴中尚裌衣，江郊策马踏斜晖。
荞花漫漫连山路，豆荚离离映版扉。
苍兔避鹰投涧去，黄鹌脱网傍人飞。
农家光景关心事，不为无才也合归。
邀凉亭五首 其一
彭龟年（宋代）

劲节不可拗，净色不受污。平生今日交，屹屹老桂树。
朱叔清小楼谒名并诗
陈藻（宋代）

望舒虽是月，借作此楼名。
收尔万家地，归吾双眼明。
规模成巧小，景物散纵横。
人若无高见，虚空柱谩擎。
怀叶邓二友
林景熙（宋代）

中岁修玄学，悬崖结屋危。
幻风露路袭，浅户虎狼窥。
九锁洞中志，一瓢身后诗。
定知明月夜，双鹤影相随。
秋怀 其六
李若水（宋代）

风细云动鳞，雨馀山弄姿。渊明短篱下，渐觉秋芳萎。

岁华任自老，酒杯亦须持。种种愧古人，此段差可期。
柳絮
朱淑真（宋代）

缭绕晴空似雪飞，悠扬不肯著尘泥。花边娇软黏蜂翅，陌上轻狂趁马蹄。

贴水化萍随浪远，弄风无影度墙低。成团作阵愁春去，故把东君归路迷。
次韵杨尚书立春
魏了翁（宋代）

行玉盘中惊杜老，扣窗声里唤祈宾。
扶持大道须分等，正恐乡车未可巾。
送杨子宽还临安寄钱处和
曹勋（宋代）

送客天台不上船，东风款段喜扬鞭。
山容阁雪晓犹冷，花色烘扬春正妍。
垅上麦芒犹绿嫩，枝间梅子渐青圆。
有怀阁老应诗罢，尽卷珠帘按管弦。
章台柳
易顺鼎（清代）

漫天絮。漫天絮。水远山长飞不住。遮却高楼恨易生，不如遮却春归路。
子时歌
程珌（宋代）

顺数方来兮，遡而上之洪荒。
今不必短兮，古不必长。
地有时而玄兮，天有时而黄。
知靡草之先秋兮，又当知乔松之傲霜。
知沧溟之连山兮，又当知大华之有长江。
朝云西暮云东兮，岂期悉避乎阳光。
蒙汜浴虞渊兮，又孰知其扶桑。
吾乌乎而折衷兮，但当付万化于茫茫。